A Bizottság 1351/72/EGK rendelete

(1972. június 28.)

a komlótermelők termelői csoportjainak elismeréséről

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a komló piaca közös szervezésének létrehozásáról szóló, 1971. július 26-i 1696/71/EGK tanácsi rendeletre [1] és különösen a 7. cikke (5) bekezdésére,

(1) mivel az 1696/71/EGK rendelet 7. cikkében meghatározott, a komlótermelők termelői csoportjaira vagy az elismert komlótermelői csoportok szövetségére vonatkozó feltételek a gazdaságilag életképes tevékenység bizonyításán túl tartalmazzák a termelési szakaszra és a forgalomba hozatal első szakaszára vonatkozó közös szabályok alkalmazását; mivel e feltételeket meg kell határozni;

(2) mivel a közigazgatási eljárás bizonyos egységességének biztosítása céljából meg kell határozni az elismerés kérelmezésére, megadására és visszavonására vonatkozó részletes szabályokat;

(3) mivel a tagállamok és az érintett felek értesítése céljából minden év kezdetén közzé kell tenni az előző év során elismert csoportok és szövetségek jegyzékét, valamint azon csoportok és szövetségek jegyzékét, amelyek elismerését visszavonták;

(4) mivel az e rendeletben előírt intézkedések összhangban vannak a Komlópiaci Irányítóbizottság véleményével,

ELFOGADTA EZT A RENDELETET:

1. cikk

(1) Amennyiben egy termelői csoport (a továbbiakban: csoport) az 1696/71/EGK rendelet 7. cikke szerint elismerésért folyamodik, tagjai kizárólag komlótermelők lehetnek.

(2) Az 1696/71/EGK rendelet 7. cikke (3) bekezdésének a) pontjában említett közös szabályokat írásban kell meghatározni. Ezeknek a szabályoknak legalább a következőkből kell állniuk:

a) a termelésre tekintetében:

aa) egy vagy több meghatározott fajta – újratelepítéskor vagy új ültetvény létrehozásakor – történő használatára;

bb) az egyes termesztés- és növényvédelmi technológiának való megfelelésre;

cc) a betakarításra, szárításra és adott esetben a forgalomba hozatalra történő előkészítésre vonatkozó szabályok;

b) a forgalomba hozatalra vonatkozóan az egyrészről a csoport, másrészről a termelők értékesítéseit szabályozó előírások, különösen a központosításra és a kínálati feltételekre vonatkozóan.

(3) "A forgalomba hozatal első szakasza": a termelő által saját maga végrehajtott értékesítés, vagy a termelői csoport esetében a tagjai által termelt komlónak a nagybani kereskedelem vagy a felhasználó ipar számára történő értékesítése.

2. cikk

(1) Az elismerés feltételeként a csoportnak legalább 60 hektár nyilvántartott területtel kell rendelkeznie és legalább hét termelőből kell állnia.

(2) Az 1696/71/EGK rendelet 20. cikkében meghatározott eljárás szerint azonban kérelmére bármelyik tagállamot fel lehet hatalmazni arra, hogy elismerjen olyan csoportot, amely termőterülete kisebb 60 hektárnál, ha e terület egy 100 hektárnál kisebb elismert termelési körzetben található.

3. cikk

Az elismerési kérelmet a következő dokumentumok és adatok kíséretében kell benyújtani:

a) az alapszabály;

b) a csoport képviseletét ellátó személyek nevei;

c) az elismerési kérelmet indokoló tevékenységek kistája;

d) bizonyíték arra vonatkozóan, hogy a 2. cikk rendelkezéseinek megfelelnek.

4. cikk

(1) A tagállamok a beérkezést követő három hónapon belül döntenek az elismerési kérelmekről.

(2) A csoport elismerését vissza kell vonni, ha az elismerés feltételeinek a csoport már nem felel meg, vagy ha ez az elismerés helytelen adatokon alapul. Az elismerést visszamenőleges hatállyal kell visszavonni, ha azt csalással szerezték meg vagy úgy részesültek annak kedvezményeiben.

(3) A tagállamok folyamatos felügyeletet gyakorolnak annak biztosítása érdekében, hogy az elismert csoportok betartsák az elismerés feltételeit.

5. cikk

(1) Az elismert csoportok szövetségének elismeréséhez legalább 500 hektár nyilvántartott termőterületet kell felügyelnie.

(2) E rendelet előírásait a 2. cikk előírásai kivételével alkalmazni kell a csoportok szövetsége esetében.

6. cikk

(1) Amennyiben valamelyik tagállam megadja, megtagadja vagy visszavonja egy csoport elismerését, akkor a kérelmezőnek a döntésről történt értesítését követő két hónapon belül erről értesíti a Bizottságot is és jelzi az elismerési kérelem elutasításának vagy az elismerés visszavonásának okait.

(2) Minden év elején a Bizottság kihirdeti az Európai Közösségek Hivatalos Lapjában az előző év során elismert csoportok és csoporttársulások jegyzékét valamint az ugyanezen időszak alatt visszavont elismerések által érintett csoportok jegyzékét.

7. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1972. június 28-án.

a Bizottság részéről

az elnök

S. L. Mansholt

[1] HL L 175., 1971.8.4., 1. o.

--------------------------------------------------